作者:韓愈
標題:答柳柳州食蝦蟆
內容:蝦蟆雖水居，水特變形貌。強號為蛙哈，於實無所校。雖然兩股長，其奈脊皴皰。跳躑雖雲高，意不離濘淖。鳴聲相呼和，無理只取鬧。周公所不堪，灑灰垂典教。我棄愁海濱，恆願眠不覺。叵堪朋類多，沸耳作驚爆。端能敗笙磬，仍工亂學校。雖蒙勾踐禮，竟不聞報效。大戰元鼎年，孰強孰敗橈。居然當鼎味，豈不辱釣罩。餘初不下喉，近亦能稍稍。常懼染蠻夷，失平生好樂。而君複何為，甘食比豢豹。獵較務同俗，全身斯為孝。哀哉思慮深，未見許回棹。